Na temelju članka 118. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22) u svezi s člankom 34. Zakona o fiskalnoj odgovornosti (NN br. 111/18), Zakona o proračunu (NN 144/21) te Pravilnika o mjerilima i načinu korištenja nenamjenskih donacija i vlastitih prihoda proračunskih korisnika Ličko-senjske županije (KLASA: 400-01/23-01/02, URBROJ:2125-02-23-1, od 11. travnja 2023. godine) i članka 58. Statuta OŠ „Anž Frankopan“ Kosinj, Školski odbor OŠ „Anž Frankopan“ Kosinj na sjednici održanoj 14. lipnja 2023. godine donosi:

**PRAVILNIK**

**O MJERILIMA I NAČINU KORIŠTENJA NENAMJENSKIH DONACIJA I VLASTITIH PRIHODA**

**Članak 1.**

Ovim Pravilnikom o mjerilima i načinu korištena nenamjenskih donacija i vlastitih prihoda (u daljnjem tekstu: Pravilnik) pobliže se uređuju mjerila i način korištenja nenamjenskih donacija i vlastitih prihoda.

Riječi i pojmovi koji imaju rodno značenje korišteni u ovom dokumentu odnose se jednako na oba spola (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu, odnosno jednini ili množini.

**Članak 2.**

Sukladno članku 54. Zakona o proračunu vlastiti prihodi proračunskih korisnika su prihodi koje proračunski korisnici ostvaruju od obavljanja poslova na tržištu i u tržišnim uvjetima, a koje poslove mogu obavljati i drugi subjekti izvan općeg proračuna.

**Članak 3.**

Škola može ostvarivati donacije od fizičkih osoba, neprofitnih organizacija, trgovačkih društava i ostalih subjekata izvan općeg proračuna za koje nije utvrđena njihova namjena.

**Članak 4.**

Nenamjenske donacije dane Školi mogu se koristiti za materijalne i financijske rashode te nabavu opreme.

**Članak 5.**

Vlastitim prihodima Škola podmiruje, prvenstveno rashode koji nastaju obavljanjem poslova temeljem kojih su vlastiti prihodi ostvareni.

Ako su vlastiti prihodi uplaćeni u nižem iznosu nego što je planirano, mogu se preuzeti i plaćati obveze do visine uplaćenih, odnosno prenesenih sredstava.

Ako Škola ostvari vlastite prihode u iznosu većem od potrebnog za podmirivanje rashoda iz stavka I. i II. ovog članka, obvezna ih je koristiti za materijalne i financijske rashode, vlastito učešće u EU projektima te unaprjeđenju djelatnosti (nabavu nefinancijske imovine).

Iznimno, vlastiti prihodi mogu se koristiti i u druge svrhe, uz prethodnu suglasnost nadležnog tijela Županije, kao osnivača, a iz razloga koje nadležno upravno tijelo ocijeni opravdanim.

Ako Škola u bilanci na dan 31.12. prethodne godine iskaže manjak prihoda (iz izvora: vlastiti prihodi) obvezna je vlastite prihode ostvarene u iznosu većem od potrebnog za podmirenje rashoda iz stavka I. ovog članka rasporediti za pokriće iskazanog manjka.

**Članak 6.**

Škola ostvaruje vlastite prihode temeljem jedne od sljedećih aktivnosti:

* najma školskog prostora i opreme
* donacijama (novcu i naravi)
* prikupljanjem starog papira
* prodajom proizvoda učeničke zadruge
* uplatama roditelja za prehranu/izlete/ekskurzije/osiguranje učenika
* obavljanjem ostalih poslova na tržištu i u tržišnim uvjetima

**Članak 7.**

Primljena sredstva utvrđena u članku 4. i članku 5. ovoga Pravilnika Škola je dužna koristiti na sljedeći način.

1. Najam školskog prostora – sredstva ostvarena za najam prostora Škola koristi za nabavku i unapređenje odgojno obrazovnog procesa, te podmirenje obveza nastalih zbog korištenja školskog prostora.
2. Donacije - Škola može primiti donaciju u novcu i dužna ju je koristiti za namjene za koje je dana, odnosno za namjene koje je odredio donator, što se specificira ugovorom o donaciji, osim ako svrha donacije nije u suprotnosti s obrazovnom i odgojnom funkcijom Škole.

Škola može primiti donaciju u naravi ako se može koristiti u odgojno – obrazovne svrhe. Primitak donacije u naravi potvrđuje povjerenstvo koje ima tri člana koje imenuje ravnatelj škole. Jedan član povjerenstva je voditelj računovodstva.

Ako donacija u naravi nema potrebnu dokumentaciju iz koje bi se mogla utvrditi financijska vrijednost povjerenstvo će izvršiti procjenu temeljem podataka kojima raspolaže.

1. Prikupljanje starog papira - prihodi ostvareni iz navedene aktivnosti utrošit će se u svrhu poboljšanja nastavnog procesa (kupnja pomagala za nastavu, i ostale aktivnosti

kojima se poboljšava nastavni i odgojni proces)

1. Prodaja proizvoda učeničke zadruge - sredstva prikupljena organizacijom prodajnih sajmova koji mogu biti humanitarnog karaktera, te radi pokrivanja troškova vezanih uz nastavni proces Škole (izleti i sl.) koriste se isključivo za tu svrhu koja je određena Kurikulumom škole.
2. Uplata roditelja prehranu/izlete/ekskurzije/osiguranje učenika - navedena primljena sredstva koje Škola ostvari temeljem navedenih aktivnosti koriste se za podmirivanje isključivo istih za koje su navedena.

**Članak 8.**

Vlastiti prihodi koji se ne iskoriste u tekućoj godini, prenose se u sljedeću proračunsku godinu, a ostvareni višak prihoda koristi sukladno zakonu i općim aktima Škole te ovim Pravilnikom.

**Članak 9.**

O korištenju i mjerilima vlastitih prihoda i nenamjenskih donacija Škole odlučuje upravljačko tijelo Škole prilikom donošenja financijskog plana.

**Članak 10.**

Škola je dužna vlastite prihode evidentirati sukladno propisima kojima se uređuje proračunsko računovodstvo.

Ostvarenje i korištenje vlastitih prihoda i nenamjenskih donacija evidentira se mjesečno kroz sustav riznice.

**Članak 11.**

Ovaj Pravilnik stupa na snagu danom objave na oglasnoj ploči Škole.

KLASA: 011-03/23-02-02

URBROJ: 2125-32-01-23-01

Kosinj, 14. lipnja 2023. godine

Predsjednica Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mirjana Prša

Ovaj Pravilnik objavljen je na oglasnoj ploči Škole dana 14. lipnja 2023. godine te je stupio na snagu istog dana.

Ravnateljica:

\_\_\_\_\_\_\_\_\_\_\_\_\_\_\_\_\_\_\_

Zrinka Vukelić, dipl. uč.